## El director general de l’IVF valora la modificació del Marc Temporal que permetrà mantindre les ajudes concedides a través dels préstecs bonificats per l’entitat

*** L'ampliació del període de vigència i els límits previstos en la normativa europea són una “excel·lent notícia per a les empreses valencianes”, segons destaca el director de l'Institut Valencià de Finances (IVF)
* L'IVF revisarà els seus productes financers bonificats, la vigència dels quals finalitzava en tan sols un mes en coincidir amb el Marc Temporal**

El director general de l’Institut Valencià de Finances (IVF), Enrique Montes, ha valorat l’ampliació del període de vigència i els límits previstos en el Marc Temporal d’ajudes d’Estat, i ha destacat que “esta pròrroga permetrà que les nostres línies bonificades continuen comptant amb un component d’ajuda important, del qual es podran beneficiar autònoms i empreses de la Comunitat Valenciana afectats pels efectes de la guerra d’Ucraïna”.

Montes ha fet estes declaracions després de conéixer la comunicació de la Comissió Europea per la qual s’informa de la modificació del Marc Temporal de Crisi i Transició relatiu a les mesures d’ajuda estatal destinades a donar suport a l’economia després de l’agressió contra Ucraïna per part de Rússia, el termini de vigència del qual finalitzava el pròxim 31 de desembre i ara ha sigut prorrogat fins al 30 de juny de 2024.

Addicionalment a la pròrroga temporal, la modificació del Marc Temporal preveu l’increment del límit màxim de l’import de les ajudes directes que poden rebre les empreses, límit que s’eleva dels 2.000.000 d’euros vigents fins ara als 2.250.000 euros.

“És una excel·lent notícia per al teixit empresarial valencià”, ha destacat el director general, que ha anunciat que des de l’IVF “es treballarà des d’ara mateix en la revisió dels productes financers bonificats que oferim, la vigència dels quals coincidia amb el Marc Temporal i, per tant, finalitzava en tan sols un mes”.

Com ha anunciat Montes, “en les pròximes setmanes publicarem la modificació de les convocatòries de les nostres línies bonificades IVF, una vegada adaptades a la nova normativa europea, de manera que fins a juny de 2024 els autònoms i les empreses podran accedir a l’ajuda que comporten estos préstecs, sempre que no superen el límit fixat per Brussel·les”.

“L’ampliació del Marc Temporal demostra que la Comissió Europea és sensible amb la situació econòmica per la qual estan passant les empreses i actua en conseqüència”, ha conclòs Enrique Montes.

Fecha: 22/11/2023